10. ΝΟΜΟΘΕΤ. ΔΙΑΤΑΓΜΑ υπ’ αριθ. 207 της 16/25 Ιουν. 1941 Περί τροποποιήσεως και συμπληρώσεως του Ν.Δ. της 19/21 Απρ. 1924 «περί συστάσεως εν εκάστω νομώ επιτροπών επί της Δημοσίας Ασφαλείας, ως ετροποποιήθη υπό μεταγενεστέρων νόμων». Εκυρώθη υπό της υπ’ αριθ. 301/46 Πράξεως Υπουργικού Συμβουλίου. Άρθρ.1-4.(Τροποποιούνται τα άρθρ. 1,2 και 8 του Ν.Δ. 19/21 Απρ. 1924 (ανωτ. αριθ.1). Άρθρ.5.-Οι δυνάμει του παρόντος Ν.Δ/τος κατατασσόμενοι άνευ θητείας χωροφύλακες υπόκεινται εις τους διέποντας και τους μονίμους συναδέλφους των στρατιωτικούς νόμους και κανονισμούς, ως και εις τους διέποντας το Σώμα της Χωροφυλακής τοιούτους, λαμβάνουσι δε και τας αποδοχάς τούτων άνευ προσαυξήσεως πολυετούς υπηρεσίας. Εφ’ όσον υπηρετούσιν εις μεταβατικά αποσπάσματα λαμβάνουσι προσέτι και τας κεκανονισμένας δια τους οπλίτας της Χωροφυλακής αποζημιώσεις μεταβατικής υπηρεσίας. Επίσης δικαιούνται άμα τη κατατάξει των ιματισμού και αρβυλών. Των εις μεταβατικήν υπηρεσίαν ασχολουμένων ανδρών, αι αρβύλαι ανανεούνται κατά πάσαν τριμηνίαν στερουμένης δε της αποθήκης τοιούτων, καταβάλλεται αυτοίς το αντίτιμον. Άρθρ.6-7.(Καταργούνται τα άρθρ. 11 και 12 και αντικαθίσταται το άρθρ. 20 του Ν.Δ. 19/21 Απρ. 1924). Άρθρ.8.-1.Ο Υπουργός (Δημοσίας Ασφαλείας) δύναται δι’ αποφάσεώς του αυτεπαγγέλτως ή τη αιτήσει των ενδιαφερομένων, να μεταβάλη τον δια δικαστικής αποφάσεως καθορισθέντα τόπον εκτίσεως της ποινής του εκτοπισμού, εφ’ όσον  κατά τας διατάξεις του άρθρ. 1 του υπ’ αριθ. 2657/1940 νόμου δεν ωρίσθη να εκτίσωσι ταύτην εν ταις αγροτικαίς φυλακαίς. ΙΙ.Η ως άνω διάταξις ισχύει και δια τους προ της εκδόσεως του παρόντος καταδικασθέντας εις την ποινήν του εκτοπισμού. ΙΙΙ.Ο Υπουργός (Δημοσίας Ασφαλείας) δύναται να χορηγή εφ’ άπαξ το έτος άδειαν το πολύ 15 ημερών εις τους εν εκτοπίσει εν γένει διατελούντας ως και εις τους εκτίοντας αστυνομικήν επιτήρησιν είτε δια λόγους ασθενείας είτε δια λόγους ατομικής των ανάγκης». Το άρθρ. 8 προσετέθη δια του Ν.Δ. 833/1941. Η ισχύς του παρόντος Ν.Δ/τος άρχεται από της δημοσιεύσεώς του εις την Εφημερίδα της Κυβερνήσεως. 